Fita dien hofstukke in vir appèl(Argieffoto: pixabay) Die Fair-Trade Independent Tobacco Association (Fita) het Vrydag hofstukke by die appèlhof ingedien vir hul aansoek om direk by dié hof te appelleer teen ŉ besluit van die hooggeregshof om nie die verbod op tabakprodukte ter syde te stel nie. Die vereniging het aanvanklik by die hooggeregshof aansoek gedoen om verlof tot appèl. Die aansoek is twee weke gelede aangehoor, maar die hof het beslis dat Fita nie daarin kon slaag om enige dwingende rede te verskaf ​​waarom sy aansoek om appèl toegestaan moes word nie. Sinenhlanhla Mnguni, voorsitter van Fita, voer in hofstukke wat by die appèlhof ingedien is aan dat die saak van wesenlike openbare belang is. Die versoek om appèl is gegrond op verskeie regsgronde. Dit raak ook die omvang van Nkosazana Dlamini-Zuma, minister van samewerkende regering en tradisionele sake, se magte om ingevolge die Rampbestuurswet beperkings op die publiek te plaas. Dlamini-Zuma hou steeds vol dat navorsing bewys rokers word erger deur Covid-19 geraak en sê sy tree op om te verhoed dat dié groep die gesondheidstelsel oorweldig indien hulle sou siek word. Sy glo vas die verbod dwing rokers om op te hou rook. Fita voer egter aan dat bitter min rokers sedert die instelling van die verbod ophou rook het, en dat die minister se redenasie dus foutief is. Fita argumenteer verder, net soos British American Tobacco SA (Batsa), dat die verbod die onwettige handel van sigarette bevorder en dat dit die Suid-Afrikaanse regering van miljoene rande se belastinggeld ontneem. Batsa sal in die komende week sy saak voor die hooggeregshof in die Wes-Kaap stel.